स्वागत में बने 101 द्वार, काशी में लोगों के प्यार से अभिभूत हो उठे PM मोदी - Lok sabha elections 2019 pm modi varanasi road show amit shah yogi adityanath - AajTak
प्रधानमंत्री नरेंद्र मोदी शुक्रवार को वाराणसी से नामांकन भरेंगे. नामांकन से पहले मोदी ने गुरुवार को वाराणसी में मेगा रोड शो कर भव्य शक्ति प्रदर्शन किया. रोड शो के बाद वो गंगा आरती में शामिल हुए और फिर लोगों को संबोधित किया.
नई दिल्ली, 26 अप्रैल 2019, अपडेटेड 09:37 IST
प्रधानमंत्री नरेंद्र मोदी शुक्रवार को वाराणसी से नामांकन भरेंगे. नामांकन से पहले मोदी ने गुरुवार को वाराणसी में मेगा रोड शो कर शक्ति प्रदर्शन किया. रोड शो के बाद वो गंगा आरती में शामिल हुए और फिर लोगों को संबोधित किया. रोड शो में जिस तरह से लोगों का हुजूम उमड़ा उससे पीएम मोदी भी अभिभूत हो उठे. उन्होंने हाथ हिलाकर लोगों का अभिवादन किया. जनसैलाब के बीच मोदी का काफिला जहां-जहां से गुजरा उन पर फूलों की बरसात की गई.
पीएम मोदी का काफिला लंका, अस्सी मोड़, सोनारपुरा, मदनपुरा, गोदौलिया होते हुए दशाश्वमेध घाट पर जाकर रुका. करीब 6 किलोमीटर लंबे रोड शो में प्रधानमंत्री ने रुक-रुक कर लोगों का आशीर्वाद लिया.
पीएम मोदी के लिए 101 स्वागत द्वार बनाए गए. प्रधानमंत्री जहां जहां से गुजरे वहां फूलों की बरसात हुई और पूरे काफिले के दौरान ऐसा ही मंजर दिखा. इसके लिए करीब 25 क्विंटल फूलों का इंतजाम किया गया था.
रोड शो के दौरान बड़ी संख्या में मुस्लिमों ने भी पीएम मोदी का भव्य स्वागत किया. काफी बड़ी संख्या में मुस्लिम मोदी-मोदी के नारे लगाते नज़र आए. पीएम मोदी ने हाथ जोड़कर उनका अभिनंदन किया. सिर्फ यही नहीं कुछ लोगों ने मोदी को शाल भेंट करने की कोशिश की. पीएम मोदी ने खुद इशारा कर शाल मांगी और फिर उनकी तरफ फेंकी गई शाल को ओढ़ लिया.
रोड शो के बाद पीएम मोदी दशाश्वमेध घाट पर गंगा आरती में शामिल हुए. घाट पर बीजेपी अध्यक्ष अमित शाह और यूपी सीएम योगी आदित्यनाथ भी मौजूद थे. पीएम नरेंद्र मोदी गंगा मां की आरती में हाथ जोड़े नजर आए. लगातार हो रहे शंखनाद से माहौल और भी दिव्य और अद्भुत हो गया. उन्होंने काफी देर तक गंगा की आरती की.
गंगा आरती और पूजा के बाद पीएम मोदी ने काशी की जनता को संबोधित किया. पीएम मोदी ने कहा, 'काशी में मिले प्यार से अभिभूत हूं. वाराणसी ने मुझे नई-नई चीजें सीखने में मदद करने में बड़ी भूमिका निभाई है. 5 साल पहले जब मैंने काशी में कदम रखा तो कहा था कि मां गंगा ने मुझे बुलाया है. मैया ने मुझे इतना दुलार दिया, भाइयों और बहनों ने इतना प्यार दिया कि बनारस के फक्कड़पन में यह फकीर भी रम गया.